**KADRINA VALLA RAAMATUKOGU   
2024. AASTA TEGEVUSE ARUANNE**

2025

**Sisukord**

[1 Aasta lühikokkuvõte 3](#_Toc189404832)

[2 Juhtimine ja personal 5](#_Toc189404833)

[3 Hoone ja ruum. Ligipääsetavus. Innovatsioon 8](#_Toc189404834)

[4 Kogude kujundamine 12](#_Toc189404835)

[5 Lugejateenindus ja raamatukoguteenused 15](#_Toc189404836)

[6 Raamatukogu turundus 21](#_Toc189404837)

[7 Eesmärgid tulevaks aastaks 22](#_Toc189404838)

# Aasta lühikokkuvõte

## Millised olid aruandeaasta tähtsündmused?

1. Huvireisid eakatele Paidesse ja Tallinnasse avardasid silmaringi ja olid toredaks põhjuseks kodusest keskkonnast välja tulemiseks. Eakatel on kujunenud ühtne kogukond, kes võtab osa erinevatest sündmustest ja rõõmuga oodatakse uusi kokkusaamisi.
2. Vitriinkappide kasutuselevõtt kõigis raamatukogu üksustes annab võimaluse turvaliselt eksponeerida inimeste kogutud eriilmelisi kollektsioone ja pöörata tähelepanu teatud teemadele. Esimesed näitused tekitasid elevust ja huvitavaid vestlusi.
3. Salongiõhtu Vaiko Epliku ja Eliidiga Kolu mõisas liitis kogukonna inimesi, kes nautisid kvaliteetset eesti muusikat parimate esituses.
4. Hulja filiaalis toimunud sõbrapäevapidu lastele tõi kokku palju sõpruskondi ja meelitas raamatukokku lapsi ka kaugemalt. Rõõmsa kogemuse saanud lapsed külastavad ehk raamatukogu teinekord jälle ja teavad, et raamatukogus korraldatakse lõbusaid sündmusi.
5. Vohnja filiaalis toimusid Andres Pulveri eestvedamisel traditsioonilised muusikakuulamise õhtud, mis liitsid piirkonna muusikasõpru.

## Millised olid tegevused teema-aastatel?

Kultuuririkkuse aasta puhul tutvustati mitmekesist kultuuriruumi, et avardada inimeste silmaringi ja tekitada huvi.

1. Ettelugemispäeval tutvustati lastele eri rahvaid ja loeti ette eri rahvaste muinasjutte.
2. Kooliõpilastele toimus kultuuririkkuse tund ja tutvustati Knüpfferite suguvõsa.
3. Tehti väljapanekuid eri maade kirjandusest ja „Minu...“ sarja raamatutest
4. Räägiti eri rahvaste kommetest ja tavadest
5. Põhjamaade nädala raames toimus Vohnja filiaalis muusika kuulamise õhtu ja lastele tutvustati Islandi kirjandust ning kultuuri.

## Millised olid uued märkimisväärsed tegevused ja teenused?

1. Raamatukogu kõikidesse üksustesse soetati vitriinkapid, mis annavad võimaluse eksponeerida inimeste huvitavaid kogusid ning tänu lukustatavatele ustele ka haruldasemaid esemeid. Näitused panid inimesi jagama oma kogemusi eksponeeritud esemetega ning tekitasid huvitavaid vestlusi.
2. Kadrina raamatukogu teisel korrusel avati kaugtööruum, mis on kõigile tasuta kasutamiseks. Uut teenust hakati kohe kasutama ja see sai sotsiaalmeedias positiivset tagasisidet. Uus teenus on toonud meile uusi raamatukogu kasutajaid.
3. Hulja, Kihlevere ja Vohnja filiaalid hakkasid teavikuid vöötkoodidega varustama. Osteti ka vöötkoodilugerid. Vöötkoodide kasutuselevõtt kiirendab lugejateenindust ja ühtlustab eri üksuste fondi markeerimist.

## Kas aruandeaastaks seatud eesmärgid täideti?

2024. aastaks seatud eesmärgid said kenasti täidetud. Jätkati koostööd valla kultuuri- ja haridusasutustega, mitmekesistati kogusid, täideti MIRKO tellimusi, pakuti mitmekesist kultuuriprogrammi ja jätkati huvitavate tegevuste pakkumisega erinevatele vanusegruppidele, sh hoogustati eakate tegevusi vallaga koostöös. Huljal oli veel eesmärk lauamängud arvele võtta, mida ka tehti.

## Üle-eestilise rahulolu-uuringu rahuloluindeks

Kadrina valla raamatukogu rahuloluindeks raamatukogu tasemel on 9,95. Numbriline näitaja on 10. Inimesed olid rahul professionaalse, meeldiva, kiire ja sõbraliku teenindusega.

# Juhtimine ja personal

|  |  |  |  |  |  |  |  |
| --- | --- | --- | --- | --- | --- | --- | --- |
| **Kadrina Valla Raamatu-kogu** | **1. Elanike arv** | 2.1 Registrikoodiga raamatukogude arv | 2.2 Keskraamatukogude arv | 2.3 Haruraamatukogude arv | 2.4 Rändraamatukogude arv | **2.Kokku (2.2+2.3+2.4)** | **3.Teeninduspunktide arv** |
| 2023 | 4848 | 1 | 1 | 3 | 0 | 4 | 4 |
| 2024 | 4749 | 1 | 1 | 3 | 0 | 4 | 4 |

## Juhtimine

### Muudatused raamatukoguvõrgus

Kadrina Valla Raamatukogu toimib 2002. aastast valla keskraamatukoguna ja koordineerib Kadrina põhikogu ning Hulja, Kihlevere ja Vohnja filiaali tööd. Ridakülas asub laenutuspunkt. Muudatusi raamatukoguvõrgus ei toimunud.

### Rahvaraamatukogu nõukogu

Nõukogu tegevus on passiivne.

### Rahvaraamatukogu arengukava

Kadrina Valla Raamatukogu arengukava aastateks 2024-2027 on leitav siit: <https://www.raamatukogu.kadrina.ee/wp-content/uploads/2023/09/Kadrina-valla-raamatukogu-arengukava-2024-2027.pdf> . Arengukava koostati 2023. aastal.

Kadrina Valla arengukava aastani 2035 sisaldab vähesel määral raamatukogu arendamist ja see mis märgitud, on juba tehtud. Uusi investeeringuid selles hetkel kirjas ei ole.

## Eelarve

|  |  |  |  |
| --- | --- | --- | --- |
| **Põhieelarve** | **Seisuga 31.12.23 €** | **Seisuga 31.12.24 €** | **Muutus %** |
| Eelarve kokku | 204.695 | 205.734 | 0,5% |
| Tööjõukulu\* | 118.357 | 134.874 | 14% |
| Komplekteerimiskulu | 41.357 | 41.608 | 0,6% |
| sh KOV-lt | 31.538 | 31.992 | 1,4% |
| sh riigilt | 9.819 | 9.616 | 2,1% |
| sh KuM-ilt | 9.819 | 9.616 | 2,1% |
| Investeeringukulu\*\* | 0 | 0 | 0% |
| sh KOV-ilt | 0 | 0 | 0% |
| sh riigilt | 0 | 0 | 0% |
| sh KuM-ilt | 0 | 0 | 0% |
| Infotehnoloogiakulu | 5.475 | 6.452 | 17,8% |

*\*Tööjõukulu koosneb palkadest, preemiatest, hüvitistest ja muudest rahalistest väljamaksetest personalile koos sinna juurde kuuluvate maksudega.*

*\*\*Investeeringukulu alla kuuluvad kulud sõltuvad KOV-ist ja tema investeeringuid reguleerivatest dokumentidest.*

### Raamatukogu projektid

Projekte ei olnud.

## Personal

|  |  |
| --- | --- |
| **Töötajate arv** | **Täidetud töökohtade arv (FTE)** |
| 6 | 6 |

Personali hulka kuulub direktor, peaspetsialist, 3 raamatukoguhoidjat ja koristaja. Töötatakse ühtse meeskonnana ja tulemuslikult.

### Olulisemad muudatused personali korralduses

Augustis lahkus pikaaegne raamatukogu direktor pensionile ja raamatukogu sai uue juhi, kelleks valiti konkursiga Hulja filiaali raamatukoguhoidja. Seejärel asus Hulja raamatukogusse umbes kaheks kuuks tööle asendustöötaja kuni uue püsiva raamatukoguhoidja leidmiseni. Novembrist asus Hulja filiaali tööle konkursi korras valitud kohalik Hulja inimene, kes ei oma erialast haridust, kuid on valmis kutset omandama. Ülejäänud personal ei muutunud.

### Erialahariduse ja kutse omandamine

Üks töötaja omandas Tartu Ülikoolis kultuurikorralduse erialal magistrikraadi sotsiaalteaduses. Kutset ei omandanud keegi. 2025. aastal plaanib Hulja uus töötaja minna kutset omandama.

### Täienduskoolitused

|  |  |
| --- | --- |
| **Koolitusteema** | **Koolituste arv** |
| Juhtimine, sh projektijuhtimine | 1 |
| Raamatukogutöö kvantitatiivne ja kvalitatiivne hindamine, sh statistika ja uuringud | 0 |
| Meeskonnatöö ja koostööoskused | 0 |
| Isikuandmete kaitse ja autoriõigused | 0 |
| Kogude kujundamine ja haldamine | 0 |
| Teenuste pakkumine ja arendus | 0 |
| Klienditeenindus | 1 |
| Ligipääsetavuse tagamine ning erivajadustega või puuetega inimeste teenindus | 0 |
| Digi- ja meediapädevused | 1 |
| Koolituste ja ürituste korraldamine, sh koolitamine | 0 |
| Kultuur ja kirjandus | 5 |
| Muu – esmaabi, lastetöö | 2 |

Kõik koolitused olid huvitavad ja vajalikud ning andsid mitmekülgseid teadmisi. „Kratimanamine algajatele“ avardas silmaringi ja andis väga hea ülevaate tehisintellekti kasutamise võimalustest nii teksti kui pildi loomisel. Aasta lõpus sai TI-ga isegi plakateid kujundatud. Viru-Jaagupi kultuuri- ja kodulugu oli huvitav ja hariv. Kirjandusalased koolitused on jätkuvalt vajalikud, et olla kursis uue kirjandusega.

Töötajad osalesid ka MTÜ Vohnja Päikesekiir ja MTÜ Kadrina Kirjandusklubi koolitustel.

# Hoone ja ruum. Ligipääsetavus. Innovatsioon

## Hoone ja ruum

Kadrina valla raamatukogu kõigis hoonetes on ruumid heas seisukorras ja lähiaastatel remonti ei vaja. Kadrina maja vajaks juurdeehitust, kuna juba mõnda aega on ruuminappus. Eriti puudutab see lastetuba, mis ei võimalda komplekteerida palju uut lastekirjandust ega teha raamatukogutunde lastele kirjanduse keskel.

Hulja raamatukogu hoone ja ruumide seisukord on hea. Augustis paigaldati Hulja raamatukogu kõikides ruumides asuvatele radiaatoritele termostaadid, et vältida talveperioodil ülekütmist. Raamatukogu leidmist alevikus lihtsustaks väljastpoolt valda ja maakonda tulevatele inimestele teed näitav suunaviit.

Kihlevere Raamatukogu asub kortermaja esimesel korrusel ilusates hubastes ruumides.

Vohnja raamatukogu asub Vohnja mõisahoones ja on heas seisukorras.

## Ligipääsetavus

### Ligipääs raamatukogu ruumidele ja teenustele

Kadrinas ja Huljal on olemas kaldtee, mis tagab hea juurdepääsu raamatukokku.

Vohnja raamatukogu asub Vohnja mõisas koos Vohnja Lasteaed- Algkooliga. Invatrepi, invatualeti ja invaparkimiskohtade tegemine ei olene üksnes raamatukogu soovist, vaid ka koolist ja muinsuskaitse piirangutest.

Kihleveres saab hoonesse siseneda ainult mööda treppe, sest kitsa trepikoja tõttu ei ole võimalik sinna invateed ehitada.

|  |  |
| --- | --- |
| **Ligipääsetavuse aspektid** | **Jah/ei** |
| Raamatukogu kodulehel on toodud vajalik info erivajadustega inimestele pakutavate võimaluste ning ruumide kohta | Jah |
| Raamatukogu kodulehel on info Pimedate raamatukogu ja selle võimaluste kohta | Jah |
|  | **Mitmes raamatukogus?** |
| Raamatukokku on paigaldatud taktiilsed tähised | 0 |
| Raamatukogu pakub regulaarselt koduteenindust | 4 |
| Raamatukogusse pääseb mugavalt ilma kõrvalise abita ka ratastoolis, piiratud liikumisvõimega või lapsevankriga külastaja | 2 |
| Ratastoolis, piiratud liikumisvõimega või lapsevankriga külastajad pääsevad ilma kõrvalise abita mugavalt kõikidesse raamatukogu ruumidesse | 1 |
| Raamatukogus on nõutele vastav invatualett | 2 |
| Raamatukogu juures on invaparkimiskohad või invatranspordile on muul viisil tagatud parkimisvõimalus | 1 |
| Kuuldeaparaadi kasutajal on raamatukogus võimalik kasutada silmusvõimendit | 0 |
| Raamatukogu lahtiolekuajad arvestavad ühistranspordigraafikutega | 4 |
| Raamatukogu on avatud vähemalt ühel nädalavahetuse päeval | 1 |
| Muu (nimetada) | 0 |

### Koduteenindus

|  |  |  |
| --- | --- | --- |
| **Koduteeninduse teenused** | **Kordade arv** | **Kasutajate arv** |
| Väljaannete laenutus | 39 | 13 |
| Kasutajakoolitus | 0 | 0 |
| Digipädevuste alane nõustamine | 0 | 0 |
| Muu (nimetada) | 0 | 0 |

Koduteenindus moodustab väikese osa lugejateenindusest, kuid samas on see erivajadusega lugejale väga oluline. Teavikute lugemine parandab elukvaliteeti, annab teadmisi ja pakub meelelahutust. Raamatukoguhoidjaga suhtlemist peetakse oluliseks, sest tihtipeale on tegu üksikute inimestega. Erivajadusega lugeja tunneb, et teda väärtustatakse ja temast hoolitakse ning on raamatukogule alati tänulik.

### Teenused teistele asutustele

|  |  |  |
| --- | --- | --- |
| **Teenused teistele asutustele** | **Kordade arv** | **Osavõtjate arv** |
| Kadrina Keskkool | 9 | 321 |
| Kadrina Lasteaed Sipsik | 17 | 247 |
| Kadrina Kunstidekool | 2 | 67 |
| Kadrina Noortekeskus | 7 | 68 |
| Kadrina Vallavalitsus | 7 | 195 |
| Eesti Rahvusraamatukogu | 1 | 23 |
| Kadrina Rahvamaja | 5 | 125 |
| Kadrina Vabatahtlik Päästekomando | 1 | 44 |
| Riiklik perelepitusteenus | 1 | 19 |
| MTÜ Arenduskoda | 1 | 10 |
| Lääne-Virumaa Keskraamatukogu | 1 | 16 |
| Vohnja lasteaed- algkool | 19 | 192 |
| KOKKU | 71 | 1327 |

Kadrinas pakutakse mitmekülgse hubase saali kasutamise võimalust koos kohvilauaga. Olemas on esitlustehnika, digiklaver ning ruumis on võimalik istekohti paigutada vastavalt vajadusele. Pakume näitusepinda, mis aitab autoritel oma töid avalikult eksponeerida. Raamatukogu pakub avatud ruumi, mida on võimalik kõigil kasutada vastavalt kokkuleppele. Kadrina raamatukogu müüb rahvamaja palvel nende üritustele pileteid.

Levitatakse infot vallas tegutsevate asutuste sündmuste ja teadaannete kohta1. Aidatakse leida sündmuse sihtgrupi inimesi, olgu tegu siis näiteks eakatega või lastega.

Hulja raamatukogus kasutati ruume ja esitlustehnikat. Lasteaialastele tehti raamatukogutunde nii Huljal kui Vohnjas.

## Innovatsioon

### Raamatukogu pakutavad/kasutatavad innovaatilised/infotehnoloogilised võimalused

|  |  |
| --- | --- |
| **Innovaatilised/infotehnoloogilised lahendused** | **Mitmes raamatukogus?** |
| Raamatukogusüsteem URRAM | **4** |
| Raamatukogusüsteem RIKS | **0** |
| Raamatukogusüsteem Sierra | **0** |
| Raamatuid saab laenutada igal ajal laenutuskapi kaudu | 1 |
| Raamatuid saab tagastada igal ajal tagastuskasti, tagastusluugi või laenutuskapi kaudu | 4 |
| Raamatukogus on iseteeninduslahendused (laenutusautomaadid) | 0 |
| Raamatukogu pakub avatud raamatukogu teenust (24/7) | 0 |
| Raamatukogu pakub kasutajatele kaugtöökohta/individuaaltööruumi | 1 |
| Raamatukogu pakub kasutajatele rühmatööruumi | 4 |
| Raamatukogu pakub kasutajatele konverentsitehnikat | 2 |
| Raamatukogu pakub kasutajatele vähemalt ühte kaamera ja mikrofoniga arvutit (nt koosolekuteks) | 0 |
| Raamatukogus saab kasutada helistuudiot (nt muusika, taskuhäälingute loomiseks) | 0 |
| Raamatukogus saab kasutada videostuudiot (nt videote, vlogide loomiseks) | 0 |
| Raamatukogus on kasutusel RFID lahendus | 0 |
| Raamatukogus on vähemalt üks AIP arvuti | 4 |
| Raamatukogus saab kasutada WiFi ühendust | 4 |
| Raamatukogus saab kasutada printerit ja/või skännerit ja/või koopiamasinat | 4 |
| Raamatukogus saab värviliselt printida | 1 |
| Muud teenused – lamineerimise võimalus | 1 |

### Tähtsamad arendustegevused infotehnoloogia vallas

Raamatukogu filiaalid Huljal, Kihleveres ja Vohnjas hakkasid sellest aastast vöötkoode teavikutele kleepima ja sellest tulenevalt soetati sinna ka vöötkoodilugerid. Nende kasutuselevõtt lihtsustab ja kiirendab lugejateenindust. Kadrinas vahetati välja tšekiprinter ja ühe töötaja sülearvuti.

### Iseteeninduslike teenuste kasutus

Tagastuskasti külastusi märgitakse igapäevaselt vihikusse. Tagastuskasti kasutati Kadrinas 1774 korral, Vohnjas 69 korral, Kihleveres 18 korral ja Huljal 151 korral.

Kadrinas asuva laenutuskapi külastusi oli sel aastal 923 ja selle üle peab arvestust Cleveron. Laenutuskappi kasutavad enamjaolt nooremapoolsed töötajad, kellele ei ole suhtlemine oluline ja kes saavad alles peale tööd raamatule järele tulla. Kiire elutempo juures on laenutuskapp teretulnud võimalus.

Tagastuskasti ja laenutuskapi kasutamise numbreid analüüsides võib öelda, et mõlemate kasutajate arv on kasvanud ja enam ei kujuta lugejateenindust ilma nendeta ettegi. Ka lugejatelt on saadud positiivset tagasisidet kasti ja kapi osas.

Lugejal on võimalik lugejaportaali lugeja.ee kaudu iseseisvalt end lugejaks registreerida, otsinguid teha, reserveerida, pikendada ja uudiskirjandusega tutvuda. Andmed on leitavad Urramist, avaliku veebi statistikast. Kadrina valla raamatukogu lugejaportaali külastati 537 korda, sisselogimisi tehti 11 984 korda, otsinguid teostati 19 120 korda ning teavuid pikendati 731 korda.

# Kogude kujundamine

## Komplekteerimise põhimõtted

Kadrina Valla Raamatukogu komplekteerimispõhimõtted on kinnitatud 2019. aastal ja on leitavad raamatukogu kodulehel. Komplekteerimispõhimõtteid muudetakse juhul, kui selleks tekib vajadus.

## Kogude kasutatavus ja seosed lugejate sihtrühmadega

Kadrinas laenutatakse kõige rohkem ilukirjandusest kriminaal- ja põnevusromaane. Neid loevad kõik lugejarühmad. Palju loetakse ka eesti autorite teoseid. Populaarsed sarjad on Punane raamat, Minu..., Põhjamaade romaan. Lapsed loevad kõige rohkem kooli kohustuslikku kirjandust ja LasseMaia detektiivibüroo lugusid. Venekeelse kirjanduse lugejad on ära kadunud. Koolinoored eelistavad ingliskeelseid noorsooromaane. Perioodikast on populaarsed ajakirjad Burda Style, Tervendaja, Kroonika, Eesti Naine ja Tiiu.

Huljal lugesid lulHuljalapsed põhiliselt kohustuslikku kirjandust, töötajad ja pensionärid lugesid ilu- ja krimikirjandust.

Kihleveres meeldib meestele lugeda rohkem ajaloolisi ja tehnikaalaseid raamatuid ja ajakirju, naistele enim armastusromaane ja elulooraamatuid. Lapsed valivad kohustuslikku ja soovituslikku kirjandust peamiselt selle järgi, et lehekülgi oleks vähem.

Vohnjas arvestatakse raamatute komplekteerimisel samas hoones asuva lasteaed- algkooliga ja tellitakse rohkem lastekirjandust. Lapsed lugesid põhiliselt kohustuslikku kirjandust. Kõige rohkem laenutati ilukirjandust. Populaarsed olid „Minu...“ sarja raamatud, põnevikud, armastusromaanid, aiandus, elulooraamatud jne. Kasvas krimikirjanduse lugejate arv.

Ringlus on Kadrinas 0,9, Kihleveres 1,0, Vohnjas 0,4, Huljal 0,3.

Keskmine loetavus on Kadrinas 25, Kihleveres 47,1, Vohnjas 30,2, Huljal 21.

## Raamatukogu komplekteerimine (trükis, e-raamat, audioraamat): analüüs ja hinnang

Kadrina põhikogusse lisandus 1252 uut raamatut, sh annetusena 8 raamatut. Huljal komplekteeriti raamatuid 375 eksemplari, millest 5 saadi annetusena, Kihleveres 258 eksemplari, millest 23 saadi annetusena ja Vohnjas 348 eksemplari, millest 3 saadi annetusena. Kadrina valla raamatukokku saabus 2024. aastal 2233 uut raamatut, millest 39 saadi annetusena.

Hangitud väljaannete arv elaniku kohta on Kadrinas 0,43, Kihleveres 0,5, Vohnjas 0,47, Huljal 0,62. Hangitud väljaannete arv kogu Kadrina valla elanike kohta on 2,13.

## Perioodika komplekteerimine: analüüs ja hinnang

Kadrina põhikogusse komplekteeritud ajakirju (32 nimetust) laenutati 1705 korral. See moodustab 7% kogu laenutustest. Ajalehti (7 nimetust) ei võetud arvele, samuti ei ole võimalik arvestada digiväljaannete kasutamist. Aga võib öelda, et perioodika laenutamine on üsna aktiivne.

Kihlevere filiaali komplekteeriti 9 aastakäiku ajakirju ja 4 nimetust ajalehti, neid laenutati 1546 korral, mis teeb 8 laenutust päevas. Kihlevere on ainuke üksus, kus võetakse ajalehed arvele.

Hulja filiaali komplekteeriti ajakirju 13 nimetust ja ajalehti 6 nimetust. Perioodikat laenutati 223 korda. Kõige loetavamad ajakirjad on Imeline Ajalugu, Kodu & Aed, Pere ja Kodu, Eesti Naine.

Vohnja filiaali komplekteeriti ajakirju 7 nimetust ja ajalehti 4 nimetust. Neid laenutati sel aastal 118 korda.

Kultuuriperioodikat komplekteeriti peamiselt Kadrina põhikogusse – 7 nimetust, Tähekese ajakirja ka Vohnjasse.

Kõigis raamatukogu üksustes oli võimalik lugeda täies mahus digiartikleid Lääne-Virumaa Uudiste veebilehelt ning Delfi veebilehel leiduvatelt alalehtedelt (RUS, Ärileht, Sport, Kroonika, Naistekas, Eesti Päevaleht, Maaleht, Ekspress).

Perioodikat komplekteeriti vastavalt rahalistele võimalustele ja külastajate soovidele. Kokku komplekteeriti 61 aastakäiku ajakirju ning 21 aastakäiku ajalehti. Perioodika laenutused moodustasid 9% kogu laenutustest.

## Muude väljaannete komplekteerimine: analüüs ja hinnang

Kadrina põhikogu komplekteeris juurde 5 erinevat mängu. Aasta lõpuks oli muid teavikuid kokku 71. Laua-, kaardi- jm mänge laenutati aasta jooksul 146 korral. Huljal võeti arvele 49 varasemalt soetatud lauamängu. Neid laenutati 36 korda. Paistab, et huvi mängude vastu on olemas ja kindlasti jätkatakse uute mängude komplekteerimisega.

Kihlevere ja Vohnja filiaalidesse on varasemalt soetatud hulk lauamänge, mille arvele võtmine on planeeritud 2025. aastasse. Seetõttu puudub hetkel nende statistika.

Auviseid, elektroonilisi ressursse jm rohkem ei komplekteeritud.

## Esemete komplekteerimine: analüüs ja hinnang

Muid esemeid ei lisandunud.

## Annetuste osakaal kogude juurdekasvust

Kadrina põhikogusse lisandus annetusena 7 raamatut, mis moodustab 0,5% kogude juurdekasvust.

Hulja filiaali lisandus 5 raamatut, mis moodustab 1,4% kogude juurdekasvust.

Vohnja filiaali lisandus 3 raamatut, mis moodustab 0,3% kogude juurdekasvust.

Kihlevere filiaali lisandus 24 raamatut, mis moodustab 9% kogude juurdekasvust.

Kokku lisandus annetusena 39 raamatut, mis moodustab 1,9% kogude juurdekasvust.

Igasse üksusesse lisandus annetusena kohalik ajaleht Kodukant.

Annetusena võeti arvele ka osa varem ostetud lauamänge – 49 muud teavkut.

## Inventuurid ja mahakandmised

Mahakandmisi tehti:

* Kadrinas 5 akti, s.o. 659 teavikut
* Huljal 2 akti, s.o. 240 eksemplari
* Vohnjas 2 akti, s.o. 282 eksemplari
* Kihleveres 3 akti, s.o. 373 eksemplari raamatuid, 5 aastakäiku ajakirju.

Kadrina valla raamatukogus kanti maha 1554 teavkut. Peamiseks põhjuseks lagunenud ja aegunud teavikud.

Inventuuri ei tehtud.

# Lugejateenindus ja raamatukoguteenused

## Lugejaküsitlused

Kadrina valla raamatukogu sel aastal lugejaküsitlust läbi ei viinud.

## Üleriigilise rahulolu-uuringu tulemused

11. - 24. aprillini toimus üle-eestiline rahuloluküsitlus raamatukogude kohta. Kadrina valla raamatukogu ja filiaalide kohta saabus 98 vastaja arvamus. Kadrina valla raamatukogu rahuloluindeks raamatukogu tasemel on 9,95. Numbriline näitaja on 10 (maksimaalne).

Enim oldi rahul professionaalse, meeldiva, kiire ja sõbraliku teenindusega. Meeldis koduteeninduse, raamatukapi, tagastuskasti, RVLi võimalus. Märgiti ära raamatukogu puhtus, hubasus, hea aura, mitmekesised kogud ja et lugeja on alati oodatud. Mainiti ära raamatukogu poolt korraldatavad huvitavad kohtumised, filmiõhtud ja muud ettevõtmised. Keegi ei kurtnud lahtiolekuaegade üle.

Lugejate ettepanekud – lugejatele võiks saata uudiskirjanduse kohta e-kirja, võiks korraldada rohkem kunstinäitusi, keegi arvas, et raamatukogutöötajate palgad võiksid kõrgemad olla, külastajate käsutuses võiks olla kaasaegsem arvuti. Kokkuvõttes oldi raamatukogu ja filiaalidega rahul.

## Raamatukogu kasutamine ja teenused

Hõlve on Kadrinas 35,6%, Kihleveres 30,3%, Vohnjas 17,5%, Huljal 24,7%

Külastuste intensiivsus on Kadrinas 14, Kihleveres 21, Vohnjas 23, Huljal 15.

Keskmine külastatavus päevas on Kadrinas 47, Kihleveres 17, Vohnjas 16, Huljal 12.

### Avalikule teabele ning riigi- ja kohaliku omavalitsuse elektroonilistele teenustele juurdepääs

Kõigis Kadrina valla raamatukogu üksustes on lugejatele kasutamiseks üks lauaarvuti, mis on varustatud kõrvaklappide ja id-kaardi lugejaga ning ruumides levib ka Wi-Fi. Uusi AIP arvuteid ei hangitud.

Kadrina põhikogus on lugejaarvuti kasutamine minimaalne ja arvutit kasutatakse peamiselt printimiseks, aga ka dokumentide täitmiseks, e-maili vaatamiseks ja infootsinguks. Noored kasutavad internetti pigem raamatukogus leviva Wi-Fi kaudu oma mobiiltelefonis ja lugejaarvuti vastu huvi ei tunne. Raamatukogu Wi-Fi-t kasutavad ka raamatukogu ruume töö tegemiseks kasutavad külastajad. Kihleveres on peamised AIPi kasutajad vanemaealised inimesed, kes kasutavad arvutit arvete maksmiseks, tuludeklaratsioonide täitmiseks, arstitõendite vormistamiseks, pangatehingute sooritamiseks ja erineva informatsiooni otsimiseks. Huljal vormistati dokumente, digiallkirjastati ja prinditi faile. Lapsed kasutasid arvutit mängimiseks. Vohnjas kasutati lugejaarvutit ajalehtede lugemiseks ja e-teenuste jaoks. Vohnja lasteaed- algkooli lapsed kasutasid kooli arvuteid.

Lugejaarvutit kasutati Kadrinas 246 korral (sh 62 last), Kihleveres 126 korral (sh 1 laps), Huljal 108 korral (sh 97 last), Vohnjas 43 korral, kokku 523 korral (sh 160 last).

### Muudatused ja uuendused teeninduskorralduses ning teenustes, sh e-teenustes

Kadrina põhikogus hakati novembri lõpupoolel pakkuma kaugtööruumi kasutamise võimalust 2. korrusel. Seda kasutati kuuel korral. Teenus võeti kohe omaks ja sai sotsiaalmeedias head tagasisidet.

Hulja, Kihlevere ja Vohnja filiaalid hakkasid märgistama vöötkoodidega uusi ning tagasiulatuvalt vanemaid teavikuid ning kõikjale soetati ka vöötkoodilugerid. See uuendus muudab lugejateeninduse mugavaks ja kiiremaks.

### Lugejad

|  |  |  |  |
| --- | --- | --- | --- |
| **Raamatukogu** | **Lugejad 2023** | **Lugejad 2024** | **Muutus (+-)** |
| Kadrina | 1000 | 1027 | +27 |
| Hulja | 155 | 155 | 0 |
| Kihlevere | 150 | 151 | +1 |
| Vohnja | 126 | 129 | +3 |

Kadrina valla raamatukogu lugejate arv oli 2023. aastal 1431 ja 2024. aastal 1355. See teeb 76 lugejat vähem.

Sellest aastast on uus juhend lugejate arvestamiseks, millest tulenevalt pidi korduvad lugejad üldarvust maha arvama. Kadrina raamatukogu üksustes oli korduvaid lugejaid kokku 107.

Lugejate arv on jäänud filiaalides stabiilseks. Kadrina põhikogusse on lisandunud 27 uut lugejat. Inimeste kolimine Kadrinasse, raamatukogu osalemine kultuurielus ja aktiivne sotsiaalmeedia kasutamine on teinud raamatukogu märgatavaks.

### Külastused

|  |  |  |  |
| --- | --- | --- | --- |
| **Raamatukogu** | **Külastused 2023** | **Külastused 2024** | **Muutus (+-)** |
| Kadrina | 13774 | 14104 | +330 |
| Hulja | 2246 | 2328 | +82 |
| Kihlevere | 3072 | 3186 | +114 |
| Vohnja | 2711 | 3014 | +303 |
| **KOKKU** | **21803** | **22632** | **+829** |

Külastuste arv sisaldab ka laenutuskapi ning tagastuskasti külastusi. Laenutuskapi külastusi oli Kadrinas 923. Tagastuskasti külastusi oli Kadrinas 1774, Kihleveres 18, Vohnjas 69, Huljal 151.

Kadrina ja Vohnja külastuste arv on sel aastal tublisti kasvanud. Vohnja külastuste arv tõusis lugemishuviliste laste igapäevase raamatukogu kasutamise tõttu. Raamatukogu korraldab lisaks põhitööle palju erinevaid üritusi, mis toovad aina enam rahvast meie majadesse.

### Laenutused

|  |  |  |  |
| --- | --- | --- | --- |
| **Raamatukogu** | **Laenutused 2023** | **Laenutused 2024** | **Muutus (+-)** |
| Kadrina | 26307 | 25674 | -633 |
| Hulja | 3723 | 3248 | -475 |
| Kihlevere | 7367 | 7176 | -191 |
| Vohnja | 4402 | 3898 | -504 |
| KOKKU | 41799 | 39996 | -1803 |

Laenutuste arv sisaldab nii koju- kui kohallaenutusi. Kohallaenutusi oli Kadrinas 917, Huljal 59, Kihleveres 22, Vohnjas 55. Kokku 1053 kohallaenutust.

Laenutused on igal pool vähenenud, sest paljude vanemaealiste püsilugejate tervislik olukord ei võimalda enam nii palju lugeda. Lapsed lugesid põhiliselt kohustuslikku kirjandust. Soe suvi pani lugejad pigem õuetegevusi nautima kui raamatuid lugema. Tänapäeval on inimestel palju erinevaid valikuid oma vaba aja veetmiseks ja lugemine ei ole paraku neist kõige populaarsem.

### MIRKO teenus

Kadrina valla raamatukogu liitus MIRKO teenusega 2023. aasta lõpus. Kadrina põhikogust tehti MIRKO vahendusel 22 tellimust 46-le eksemplarile, mis teeb kokku 46 laenutust. Hulja, Kihlevere ja Vohnja filiaalidesse pole tellimusi saabunud.

### Ülevaade RVL teenusest

Raamatukogude vaheline laenutamine toimib üldiselt hästi. Palju raamatuid laenutatakse ka raamatukogu eri üksustes omavahel. RVL arvestuse põhimõtet muudeti sellest aastast ja arvestusse ei lähe enam raamatukogu omavaheliste üksuste vahelised laenutused. Laenutuste arvud on pigem suuremapoolsed seetõttu, et teavikute pikendamised lähevad samuti laenutusena arvesse.

Kadrina põhikogust laenutati RVLi kaudu välja 1203 ja sisse 698 teavikut.

Kihlevere filiaalist laenutati RVLi kaudu välja 180 ja sisse 603 teavikut.

Vohnja filiaalist laenutati RVLi kaudu välja 217 ja sisse 100 teavikut.

Hulja filiaalist laenutati RVLi kaudu välja 244 ja sisse 596 teavikut.

Kokku laenutati välja 1844 ja sisse 1997 teavikut.

### Infopäringud

|  |  |  |  |
| --- | --- | --- | --- |
| **Raamatukogu** | **Päringud 2023** | **Päringud 2024** | **Muutus (+-)** |
| Kadrina | 386 | 333 | -53 |
| Hulja | 11 | 13 | +2 |
| Kihlevere | 49 | 42 | -7 |
| Vohnja | 87 | 67 | -20 |
| KOKKU | 533 | 455 | -78 |

Kadrina põhikogus küsiti peamiselt teemapäringuid õpetajate poolt nii lasteaeda kui kooli. Küsitud on ka bussi- ja rongiaegu. Kihleveres küsiti asutuste lahtiolekuaegu, telefoninumbreid jm informatsooni. Vohnja põhilised teemad puudutasid aiandust, käsitöötehnikaid, ajalugu, meditsiini jne. Huljal olid peamised teemad: raamatu väärtus, külvikalender, Nukitsa konkursi info, EP valimistega seotud küsimused.

### Virtuaalüritused, -koolitused ja -näitused

Virtuaalseid tegevusi ei korraldatud.

### Tasulised teenused

☒ Printimine, paljundamine

☐ Ruumirent

☒ Üritused

☐ Materjalikulu (nt 3D-printimine, laserlõikur jne)

☒ Muu (nimetada): lamineerimine, skaneerimine

## Laste- ja noorteteenindus

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Raamatu kogu | **Lug-d 2023** | **Lug-d 2024** | **Muutus (+-)** | **Külast-d 2023** | **Külast-d 2024** | **Muutus (+-)** | **Laenut 2023** | **Laenut 2024** | **Muutus (+/-)** |
| Kadrina | 269 | 273 | +4 | 2391 | 2466 | +75 | 2959 | 2437 | -522 |
| Hulja | 58 | 54 | -4 | 1119 | 1028 | -91 | 631 | 534 | -97 |
| Kihlevere | 33 | 32 | -1 | 405 | 454 | +49 | 768 | 567 | -201 |
| Vohnja | 29 | 36 | +7 | 1361 | 1586 | +225 | 408 | 567 | +159 |
| **KOKKU** | **389** | **373** | **-16** | **5276** | **5534** | **+258** | **4766** | **4105** | **-661** |

NB! Lugejate arv 2024 ei moodusta kõigi üksuste lugejate summat!

Sellest aastast arvestatakse uue juhendi järgi lugejate üldarvust maha korduvad lugejad, keda on laste hulgast 22. See teeb aastate võrdluses 16 lugejat vähem.

Laste ja noorte raamatukogu külastatavus on kokkuvõtteks tõusnud, kuid laenutamiste arv kahjuks langenud. Noortel on palju erinevaid võimalusi vaba aja veetmiseks ja paraku ei ole raamatute lugemine neist kõige populaarsem. Raamatukogutunnid ja lastetöö toob lapsed raamatukokku ja loodetavasti tekib raamatuid täis ruumis neil edaspidi suurem huvi kirjanduse vastu. Vohnja filiaali statistilised näitajad on tõusnud tänu sellele, et samas hoones asuvas lasteaed-algkoolis on laste arv tõusnud ning vahetundide ajal külastati raamatukogu igapäevaselt – vaadati raamatuid, mängiti mänge ja meisterdati.

### Laste- ja noortekirjanduse komplekteerimine

Kadrinas komplekteeriti juurde laste- ja noortekirjandust 264 eksemplari, mis moodustab 11,8% raamatute juurdekasvust. Kadrinas ollakse pidevas suhtluses nii lasteaia- kui kooliõpetajatega, kelle ettepanekuid on kirjanduse komplekteerimisel arvesse võetud.

Huljal komplekteeriti 125 eksemplari (33,3%), eelistades eesti autoreid. Raamatukogu asub lasteaiaga samas hoones ja laste lugejagrupp moodustab kolmandiku lugejarühmadest, seetõttu on lastekirjanduse komplekteerimisel oluline osa.

Vohnjas komplekteeriti 101 eksemplari (29%). Kohustusliku kirjanduse tellimisel on arvestatud Vohnja lasteaed- algkooli õpetajate soovidega. Telliti mudilastele pappraamatuid ja helidega lasteraamatuid. Kultuuriperioodikast oli tellitud ajakiri „Täheke“.

Kihleveres komplekteeriti 42 eksemplari (16,3%). Komplekteerimisel on eelistus eesti autoritel ja auhinnatud raamatutel.

Lugjeauuringut ei ole läbi viidud ega sihtrühma ootusi analüüsitud.

### Laste ja noorte lugemisharjumuste kujundamine, arendamine ja üritused

1. Traditsiooniks on kutsuda mudilased ettelugemispäevale, et tutvustada raamatukogu ja tekitada huvi kirjanduse ja raamatute vastu.
2. Huljal, Kadrinas ja Vohnjas viiakse läbi teematunde, regulaarseid raamatukogutunde, sest piirkonnas asuvad koolid ja lasteaiad. See annab võimaluse tutvustada lastekirjandust, kujundada lugemisharjumust ja raamatukogu regulaarset külastamist.
3. Filiaalides toimuvad reedeti lastele erinevad mängu- ja töötoad. Koos käelise tegevusega püütakse siduda ka raamatuid. Koos mänguga üritatakse meelitada lapsi raamatute juurde.
4. Kalendritähtpäevade tähistamised – sõbrapäev, Halloween, mardi- ja kadripäev, jõulud jne

Laste ja noortega toimub järjepidev töö, kus suuremad kasvavad mõnest tegevusest välja, aga väiksemad tulevad jälle peale. Lastele tuleb pakkuda lõbusaid ja huvitavaid tegevusi, mis tooks nad raamatukokku aega veetma. Raamatukogus olles tekib loodetavasti ka suurem huvi kirjanduse ja lugemise vastu.

## Raamatukogu kui kogukonnakeskus

|  |  |  |  |
| --- | --- | --- | --- |
| **Raamatukogu** | **Üritused/tegevused 2023** | **Üritused/tegevused 2024** | **Muutus (+-)** |
| Kadrina | 44 | 44 | 0 |
| Hulja | 34 | 37 | +3 |
| Kihlevere | 66 | 62 | -4 |
| Vohnja | 28 | 41 | +13 |
| KOKKU | 172 | 184 | +12 |

|  |  |
| --- | --- |
| **Üritused/tegevused** | **Kokku** |
| Kirjandusega seotud näitused ja väljapanekud | 20 |
| Lugejate kohtumised kirjanike ja kirjandustegelastega | 4 |
| Lugejamängud ja -võistlused | 4 |
| Kodulooga seotud sündmused ja väljapanekud | 8 |
| Kunsti- või käsitöönäitused | 3 |
| Kontserdid või muusikasündmused | 8 |
| Info-, meedia- ja digipädevuste alane nõustamine ja juhendamine\* | 14 |
| Üldharivad loengud ja töötoad | 20 |
| Muud - huvireisid, filmiõhtud, raamatute väljapanekud eri teemadel ja vitriininäitused, rahvakalendri tähtpäevade tähistamine, lauamänguõhtud täiskasvanutele, Nukitsa hääletus, meisterdamised lastele, lasteüritused, | 128 |

*\** *Info-, meedia- ja digipädevuste alane nõustamine ja juhendamine on enamasti lühiajaline ja spontaanne, teeninduse käigus ette tulev infootsingu, meediakirjaoskuse ning arvuti- ja nutiseadmealane juhendamine.*

Olulisemad üritused/tegevused:

1. Ettelugemispäev põhikogus ja filiaalides – raamatuhuvi tekitamine, traditsiooni jätkamine
2. Lastekaitsepäev – koostöös teiste valla allasutustega ühine meeleolukas traditsioon, kus raamatukogu saab olla pildil raamatute heategevusliku müügiga ja ettelugemisega
3. Kohalike käsitööde näitusmüük – maja külastasid inimesed, kes siin muidu ehk ei käi, raamatukogu reklaam
4. Eakate reisid Paidesse ja Tallinnasse – valla eakatega tegevuse hoogustamine. Lisaks reisidele toimusid ka regulaarsed päevased koosviibimised filiaalides ning koostöös vallaga mitmed ümarlauad.
5. Regulaarsed lauamänguõhtud täiskasvanutele Huljal ja Kihleveres. Mänguõhtutel on seltskondlik, emotsionaalne ja kogukonda ühendav väärtus.
6. Andres Pulveri muusika kuulamise üritused Vohnjas on koondanud kindla grupi inimesi, kellel on huvi erinevatel teemadel muusikat kuulata.

### Kasutajakoolitused

|  |  |  |  |
| --- | --- | --- | --- |
| **Raamatukogu** | **Koolitused 2023** | **Koolitused 2024** | **Muutus (+-)** |
| Kadrina | 29 | 0 | -29 |
| Hulja | 6 | 9 | +3 |
| Kihlevere | 0 | 0 | 0 |
| Vohnja | 22 | 19 | -3 |
| KOKKU | 57 | 28 | -29 |

Kasutajakoolituseks on arvestatud nii individuaal- kui rühmakoolitusi. Sellest aastast ei arvestatud individuaalkoolitusena arvutialaseid spontaanseid nõustamisi, mistõttu on koolituste arvu muutus negatiivne.

Peamiselt tehti Huljal ja Vohnjas lasteaialastele regulaarselt raamatukogutunde ehk rühmakoolitusi, mis meeldisid neile väga. Vohnja kooliõpilastele tutvustati uudiskirjandust, õppeprogrammis olevate teemade kohta raamatuid ja klassikalisi lasteraamatuid. Nooremale rühmale korraldati ettelugemisi harvem, vastavalt õpetaja soovile .

### Koostööpartnerid

Kadrina Valla Raamatukogu tegi koostööd peamiselt Kadrina vallavalitsuse ja valla allasutuste ja kohalike korteriühistutega. Raamatukogu on aktiivne koostööpartner ja osaleb rõõmuga erinevates ettevõtmistes. Raamatukogu peetakse heaks kohaks, kus sündmusi läbi viia ja raamatukogu poole pöördutakse erinevate ideedega. Muuhulgas levitavad raamatukogu kõik üksused kohalike asutuste sündmuste reklaame. Koostööna on korraldatud ja viidud läbi üritusi, kasutatud on raamatukogu ruume, esitlustehnikat jm.

# Raamatukogu turundus

## Turunduskanalid

☒ Raamatukogu koduleht

☒ KOV-i koduleht

☒ Sotsiaalmeedia (nimetada kanalid, nt Facebook, Instagram, TikTok, Youtube jne)

☐ Raadio

☐ Televisioon

☒ Ajalehed, ajakirjad

☒ Välireklaam (nt plakatid, ekraanid)

☒ Muud (nimetada) – suusõnaline reklaam ja plakatid raamatukogus kohapeal

Kadrina valla raamatukogu turunduskanalid on end igati õigustanud. Keegi ei ole kurtnud, et ei leia meie kohta teavet. Infot saab erinevatest turunduskanalitest, mõeldes erinevatele vanusegruppidele ja infokanalitele, mida nad tõenäoliselt kasutavad. Näiteks saavad noored ja tööealised infot facebooki gruppidest, eakad plakatitelt kuulutuste seintelt ning kõigi valla elanike postkasti saabub ka kord kuus kohalik vallaleht Kodukant, kus on olemas kultuurikalender meie sündmuste ja infoga.

## Väljaannete publitseerimine

Väljaandeid ei publitseeritud.

# Eesmärgid tulevaks aastaks

2025. aasta eesmärkideks on jätkata mitmekesiste sündmuste pakkumist erinevatele lugejagruppidele, lugejate kvaliteetset teenindamist ja olla hea koostööpartner.

Aasta lõpuks tahaksime jõuda raamatukogu kõigi üksuste raamatud ja lauamängud tagasiulatuvalt vöötkoodidega märgistada.

Kadrina põhikogu fondi korrastamine – teeme kord kuus kogu kollektiiviga korrastuspäeva, mil eemaldame kogust raamatuid ja korrastame riiuleid.

Arengukavast tulenevalt on kavas uuendada arvuteid Huljal ja Kadrinas.

Hoida head, üksteist toetavat meeskonnatööd, mis viib edasi ühiste eesmärkideni.

Gerda Ansi